OBH 3562/1996.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

Özv. V. Fné, vaspöri lakos panasszal fordult az állampolgári jogok országgyűlési biztosához, mert 1994. január 13-án elhunyt férje jogán járó özvegyi nyugdíjkiegészítést, valamint a jogszerzőnek járó kárpótlási kiegészítés neki járó részét a Nyugdíjfolyósító Igazgatóság nem folyósítja. Érdeklődésére semmitmondó válaszokat kapott, ezért kért segítséget.

Érintett alkotmányos jogok

Szociális biztonsághoz való jog (Alk. 70/E. § (1)-(2) bek.)

Alkalmazott jogszabályok

A társadalombiztosításról szóló 1975. évi II. törvény (T)

65/A. § Ha az özvegyi nyugdíjra, baleseti özvegyi nyugdíjara jogosultat öregségi, rokkantsági nyugdíj vagy baleseti nyugellátás is megilleti, e két ellátás külön jogszabályban meghatározott határösszegig együttesen folyósítható. A határösszeg szempontjából figyelmen kívül kell hagynia  a saját jogú nyugdíj megállapítását követően elszenvedett üzemi baleset alapján folyósított járadékrészt, azt ösztönző nyugdíjpótlékot, továbbá azokat az összegeket, amelyek folyósítását külön jogszabály - ide nem értve a nyugdíjak emelésére, kiegészítésére vonatkozó korábbi külön jogszabályokat - a határösszegen felül is lehetővé teszi. 

Megállapított tényállás

A panaszos 656-22731-1 törzsszámon havi 22.243 forint ellátásban részesül. Ebből saját jogon 17.006 forint, mely 200 forint méltányossági nyugdíjemelést is tartalmaz. 
1997. január 1-jétől a saját jogon járó nyugellátása 20.400 forint egyesítési összeghatárig került kiegészítésre az elhunyt férj jogán járó özvegyi nyugdíjból, és 1643 forinttal a kárpótlás címén járó nyugdíj kiegészítéssel. A kárpótlás címén járó nyugdíjkiegészítést a jogszabály alapján a Nyugdíjfolyósító Igazgatóság úgy állapította  meg, hogy az elhunytnak járó kiegészítés felét folyósította, illetőleg ez az összeg került a külön jogszabályban meghatározott  évenkénti emelés  százalékával további kiegészítésre.
1994. január 1-jétől a saját jogú ellátása 10.141 forint, ideiglenes özvegyi nyugdíja 6.216 forint, és a hozzátartozói jogon járó kárpótlási kiegészítés 985 forint volt, összesen 17.342 forint. 1995. január 1-jétől a kárpótlási kiegészítés 1.064 forintra emelkedett.

A fentiek alapján megállapítható, hogy a Nyugdíjfolyósító igazgatóság jogszerűen jár el, amikor a panaszos részére a 656-22731-1 törzsszámon 22.243 forint kárpótlási kiegészítést is tartalmazó egyesített ellátást folyósít.
Alkotmányos visszásságot az állampolgári jogok országgyűlési biztosa nem állapított meg, a vizsgálatot lezártnak tekinti.

Budapest, 1997. április 24.

Gönczöl Katalin